Document ID: 32009R1193

REGOLAMENT TAL-KUMMISSJONI (KE) Nru 1193/2009
tat-3 ta’ Novembru 2009
li jirrettifika r-Regolamenti (KE) Nru 1762/2003, (KE) Nru 1775/2004, (KE) Nru 1686/2005, (KE) Nru 164/2007 u li jiffissa l-imposti tal-produzzjoni fis-settur taz-zokkor għas-snin tas-suq 2002/2003, 2003/2004, 2004/2005, 2005/2006
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1260/2001 tad-19 ta’ Ġunju 2001 dwar l-organizzazzjoni komuni tas-swieq fis-settur taz-zokkor (1), u b’mod partikolari l-Artikolu 15(8) u l-Artikolu 16(5) tiegħu,
Billi:
(1)
Skont l-Artikolu 8 tar-Regolament tal-Kummissjoni (KE) Nru 314/2002 tal-20 ta’ Frar 2002 li jistabbilixxi regoli dettaljati għall-applikazzjoni tas-sistema ta’ kwoti fis-settur taz-zokkor (2), l-imposti tal-produzzjoni kienu stipulati kif ġej:
-
għas-sena tas-suq 2002/2003 permezz tar-Regolament tal-Kummissjoni (KE) Nru 1762/2003 (3),
-
għas-sena tas-suq 2003/2004 permezz tar-Regolament tal-Kummissjoni (KE) Nru 1775/2004 (4),
-
għas-sena tas-suq 2004/2005 permezz tar-Regolament tal-Kummissjoni (KE) Nru 1686/2005 (5) u
-
għas-sena tas-suq 2005/2006 permezz tar-Regolament tal-Kummissjoni (KE) Nru 164/2007 (6).
(2)
Fit-8 ta’ Mejju 2008, il-Qorti tal-Ġustizzja tal-Komunitajiet Ewropej tat sentenza fil-kawżi konġunti C-5/06 u C-23/06 sa C-36/06, li fiha stqarret li l-Artikolu 15(1)(d) tar-Regolament (KE) Nru 1260/2001, għandu jiġi interpretat li jfisser li l-kwantitajiet kollha tal-prodotti esportati li huma koperti b’dak l-Artikolu, irrispettivament jekk effettivament tħallsux ir-rifużjonijiet jew le, għandhom jitqiesu għall-fini tal-kalkolu tat-telf medju stmat għal kull tunnellata tal-prodott. Konsegwentement, il-Qorti ddikjarat bħala invalidi r-Regolamenti tal-Kummissjoni (KE) Nru 1762/2003 tas-7 ta’ Ottubru 2003 li jiffissa l-imposti tal-produzzjoni fis-settur taz-zokkor għas-sena tas-suq 2002/2003 [verżjoni mhix uffiċjali] u (KE) Nru 1775/2004 tal-14 ta’ Ottubru 2004 li jistipula l-imposti tal-produzzjoni fis-settur taz-zokkor għas-sena tas-suq 2003/2004 [verżjoni mhix uffiċjali].
(3)
Fuq l-istess raġunament bil-għan li jiġi kkalkulat t-telf medju stmat għal kull tunnellata tal-prodott fit-tifsira tal-Artikolu 15(1)(d) tar-Regolament (KE) Nru 1260/2001, permezz tal-Ordnijiet tas-6 ta’ Ottubru 2008 fil-kawżi konġunti C-175/07 sa C-184/07 kif ukoll fil-każijiet C-466/06 u C-200/06, il-Qorti ddikjarat ir-Regolament tal-Kummissjoni (KE) Nru 1686/2005 tal-14 ta’ Ottubru 2005 li jistipula l-imposti tal-produzzjoni u l-koeffiċjent għall-imposti addizzjonali fis-settur taz-zokkor għas-sena tas-suq 2004/2005 [verżjoni mhix uffiċjali] bħala invalidu.
(4)
Il-metodu invalidat mill-Qorti għas-snin tas-suq 2002/2003, 2003/2004 u 2004/2005 kien applikat ukoll għas-sena tas-suq 2005/2006. Għalhekk, l-imposti l-ġodda tal-produzzjoni taz-zokkor għal dis-sena tas-suq għandhom ikunu ffissati skont il-metodu l-ġdid tal-kalkolu.
(5)
Fis-sentenza tat-8 ta’ Mejju 2008 il-kawżi konġunti C-5/06 u C-23/06 sa C-36/06, il-Qorti kkonkludiet li l-eżami tar-Regolament tal-Kummissjoni (KE) Nru 1837/2002 tal-15 ta’ Ottubru 2002 li jiffissal-imposti tal-produzzjoni u l-koeffiċjent għall-imposti addizzjonali fis-settur taz-zokkor għas-sena tas-suq 2001/02 (7) [verżjoni mhix uffiċjali] ma żvelax l-eżistenza ta’ kwalunwe fattur li jaffettwa l-validità tiegħu. Sabiex tiffissal-imposti tal-produzzjoni f’dik is-sena tas-suq, il-Kummissjoni għandha tikkalkula t-telf medju abbażi tal-kwantitajiet totali taz-zokkor esportat fil-forma ta’ prodotti proċessati, kemm jekk huma eliġibbli għar-rifużjonijiet jew le.
(6)
Huwa għalhekk xieraq li l-Kummissjoni tiffissal-imposti tal-produzzjoni, inkluż fejn meħtieġ, koeffiċjent għal imposti addizzjonali, bl-użu tal-istess metodu ta’ kalkolu bħal dak użat fis-sena tas-suq 2001/2002.
(7)
Stima minn qabel tat-telf kumplessiv irreġistrat għas-sena tas-suq 2002/2003 skont l-Artikolu 15(1) u (2) tar-Regolament (KE) Nru 1260/2001, eżiġa li jsir kalkolu tal-imposta bażika u l-imposta B, kif ipprovdut fil-paragrafi 3 u 4 ta’ dak l-Artikolu. L-imposta bażika kienet stipulata għal 2 % u l-imposta B għal 19,962 %. Fl-istess ħin, it-telf kumplessiv irreġistrat abbażi tad-dejta magħrufa u skont l-Artikolu 15(1) tar-Regolament (KE) Nru 1260/2001 kien kopert fl-intier tiegħu mill-irċevuti tal-imposta bażika tal-produzzjoni u l-imposta B, u ma kienx hemm bżonn li jiġi ffissat il-koeffiċjent imsemmi fl-Artikolu 16(2) ta’ dak ir-Regolament għas-sena tas-suq 2002/2003. L-applikazzjoni tal-metodu ta’ kalkolu msemmi fil-premessa 5 twassal għal 2 % għall-imposta bażika u 19,958 % għall-imposta B. It-telf kumplessiv irreġistrat abbażi tad-dejta magħrufa u skont l-Artikolu 15(1) tar-Regolament (KE) Nruo1260/2001, huwa kopert fl-intier tiegħu mill-irċevuti tal-imposta bażika tal-produzzjoni u l-imposta B. Għalhekk, ma hemmx bżonn li jiġi ffissat il-koeffiċjent imsemmi fl-Artikolu 16(2) ta’ dak ir-Regolament għas-sena tas-suq 2002/2003.
(8)
Stima minn qabel tat-telf kumplessiv li oriġinarjament kien irreġistrat għas-sena tas-suq 2003/2004 skont l-Artikolu 15(1) u (2) tar-Regolament (KE) Nru 1260/2001, eżiġa li jsir kalkolu tal-imposta bażika u l-imposta B, kif ipprovdut fil-paragrafi 3 u 4 ta’ dak l-Artikolu. L-imposta bażika kienet stipulata għal 2 % u l-imposta B għal 27,050 %. Fl-istess ħin, it-telf kumplessiv irreġistrat abbażi tad-dejta magħrufa u skont l-Artikolu 15(1) tar-Regolament (KE) Nru 1260/2001 kien kopert kollu permezz tal-irċevuti mill-imposta bażika tal-produzzjoni u l-imposta B, u ma kienx hemm bżonn li jiġi ffissat il-koeffiċjent imsemmi fl-Artikolu 16(2) ta’ dak ir-Regolament għas-sena tas-suq 2003/2004. L-applikazzjoni tal-metodu ta’ kalkolu msemmi fil-premessa 5 twassal għal 2 % għall-imposta bażika u 27,169 % għall-imposta B. It-telf kumplessiv irreġistrat abbażi tad-dejta magħrufa u skont l-Artikolu 15(1) tar-Regolament (KE) Nruo1260/2001, huwa kopert fl-intier tiegħu mill-irċevuti tal-imposta bażika tal-produzzjoni u l-imposta B. Għalhekk, ma hemmx bżonn li jiġi ffissat il-koeffiċjent imsemmi fl-Artikolu 16(2) ta’ dak ir-Regolament għas-sena tas-suq 2003/2004.
(9)
Għas-sena tas-suq 2004/2005, ir-Regolament tal-Kummissjoni (KE) Nru 1462/2004 tas-17 ta’ Awwissu 2004 li jirrevedi l-ammont massimu għall-imposta tal-produzzjoni B u li jemenda l-prezz minimu għall-pitravi B fis-settur taz-zokkor għas-sena tas-suq 2004/05 (8) [verżjoni mhix uffiċjali] żied l-ammont massimu tal-imposta B imsemmija fl-ewwel inċiż tat-tieni subparagrafu tal-Artikolu 15(4) tar-Regolament (KE) Nru 1260/2001 għal 37,5 % tal-prezz tal-intervent għaz-zokkor abjad. F’dik is-sena tas-suq, l-istima tat-telf kumplessiv irreġistrat skont l-Artikolu 15(1) u (2) tar-Regolament (KE) Nru 1260/2001 eżiġa, l-adozzjoni tal-ammonti massimi ta’ 2 % għall-imposta bażika u 37,5 % għall-imposta B. L-applikazzjoni tal-metodu ta’ kalkolu msemmi fil-premessa 5 ma tibdilx l-imposta bażika u l-imposta B għal dik is-sena tas-suq. L-Artikolu 16(1) tar-Regolament (KE) Nru 1260/2001 jipprovdi li għandha tintalab imposta addizzjonali meta t-telf kumplessiv irreġistrat skont l-Artikolu 15(1) u (2) ta’ dak ir-Regolament ma jkunx kopert kollu mid-dħul tal-imposta bażika tal-produzzjoni u tal-imposta B. Għas-sena tas-suq 2004/2005, il-metodu ġdid ta’ kalkolu żvela l-ammonti kumplessivi tat-telf ta’ EUR 125 129 948. Il-koeffiċjent imsemmi fl-Artikolu 16(2) tar-Regolament (KE) Nru 1260/2001 għandu jkun stipulat. Għall-fini tal-iffissar ta’ dak il-koeffiċjent, għandhom jitqiesu l-imposti stipulati li jaqbżu l-limitu fis-sena tas-suq 2003/04, li kkonċerna l-Istati Membri tal-Komunità kif ikkostitwiti fit-30 ta’ April 2004.
(10)
Stima minn qabel tat-telf kumplessiv irreġistrat għas-sena tas-suq 2005/2006, skont l-Artikolu 15(1) u (2) tar-Regolament (KE) Nru 1260/2001, eżiġa li l-imposta bażika ta’ 1,0022 % tiġi adottata, kif ipprovdut fil-paragrafu 3 ta’ dak l-Artikolu. Fl-istess ħin, it-telf kumplessiv irreġistrat abbażi tad-dejta magħrufa u skont l-Artikolu 15(1) tar-Regolament (KE) Nru 1260/2001 kien kopert fl-intier tiegħu mill-irċevuti tal-imposta bażika, u ma kienx hemm bżonn li tiġi stipulata imposta B jew koeffiċjent li jistabbilixxi imposta addizzjonali għas-sena tas-suq 2005/2006. L-applikazzjoni tal-metodu ta’ kalkolu msemmi fil-premessa 5 twassal għal 0,9706 % għall-imposta bażika mingħajr il-bżonn ta’ imposta B. It-telf kumplessiv irreġistrat abbażi tad-dejta magħrufa u skont l-Artikolu 15(1) tar-Regolament (KE) Nruo1260/2001, huwa kopert fl-intier tiegħu mill-irċevuti tal-imposta bażika tal-produzzjoni u ma hemmx bżonn li jiġi ffissat koeffiċjent imsemmi fl-Artikolu 16(2) ta’ dak ir-Regolament.
(11)
Fid-dawl ta’ dak li ntqal hawn fuq, ir-Regolamenti (KE) Nru 1762/2003, (KE) Nru 1775/2004, (KE) Nru 1686/2005 u (KE) Nru 164/2007 għandhom għalhekk jiġu rretifikati skont dan.
(12)
Għal raġunijiet ta’ ċertezza legali, ir-rettifiki proposti għandhom japplikaw mid-dati li fihom id-dispożizzjonijiet li għandhom jiġu rretifikati jidħlu fis-seħħ.
(13)
Għal raġunijiet ta’ ċertezza legali u sabiex ikun żgurat li jkun hemm trattament indaqs bejn l-Istati Membri, huwa meħtieġ li tiġi stipulata data komuni li fiha l-imposti rretifikati skont dan ir-Regolament għandhom ikunu stabbiliti fit-tifsira tat-tieni subparagrafu tal-Artikolu 2(2) tar-Regolament tal-Kunsill (KE, Euratom) Nru 1150/2000 tat-22 ta’ Mejju 2000 li jimplimenta d-Deċiżjoni 2007/436/KE, Euratom dwar is-sistema tar-riżorsi proprji tal-Komunitajiet Ewropej (9).
(14)
Il-Kumitat ta’ Ġestjoni għall-Organizzazzjoni Komuni tas-Swieq Agrikoli ta l-opinjoni negattiva tiegħu dwar il-miżuri pprovduti f’dan ir-Regolament,
ADOTTAT DAN IR-REGOLAMENT:
Artikolu 1
L-Artikolu 1 tar-Regolament (KE) Nru 1762/2003 huwa mibdul b’dan li ġej:
“Artikolu 1
L-imposti tal-produzzjoni fis-settur taz-zokkor għas-sena tas-suq 2002/2003 għandhom ikunu kif ġej:
(a)
EUR 12 638 għal kull tunnellata ta’ zokkor abjad bħala imposta bażika tal-produzzjoni għaz-zokkor A u għaz-zokkor B;
(b)
EUR 126 113 għal kull tunnellata ta’ zokkor abjad bħala impota B fuq iz-zokkor B;
(c)
EUR 5 330 għal kull tunnellata ta’ sustanza niexfa bħala imposta bażika tal-produzzjoni tal-iżoglukożju A u l-iżoglukożju B;
(d)
EUR 55 082 għal kull tunnellata ta’ sustanza niexfa bħall-imposta B fuq l-iżoglukożju B;
(e)
EUR 12 638 għal kull tunnellata ta’ sustanza niexfa ekwivalenti għal zokkor/iżoglukożju, bħala imposta bażika tal-produzzjoni għax-xiropp tal-inulina A u għax-xiropp tal-inulina B;
(f)
EUR 126 113 għal kull tunnellata ta’ sustanza niexfa ekwivalenti għal zokkor/iżoglukożju, bħall-imposta B fuq ix-xiropp tal-inulina B.”
Artikolu 2
L-Artikolu 1 tar-Regolament (KE) Nru 1775/2004 huwa mibdul b’dan li ġej:
“Artikolu 1
L-imposti tal-produzzjoni fis-settur taz-zokkor għas-sena tas-suq 2003/2004 għandhom ikunu kif ġej:
(a)
EUR 12 638 għal kull tunnellata ta’ zokkor abjad bħala imposta bażika tal-produzzjoni għaz-zokkor A u għaz-zokkor B;
(b)
EUR 171 679 għal kull tunnellata ta’ zokkor abjad bħala impota B fuq iz-zokkor B;
(c)
EUR 5 330 għal kull tunnellata ta’ sustanza niexfa bħala imposta bażika tal-produzzjoni tal-iżoglukożju A u l-iżoglukożju B;
(d)
EUR 73 310 għal kull tunnellata ta’ sustanza niexfa bħall-imposta B fuq l-iżoglukożju B;
(e)
EUR 12 638 għal kull tunnellata ta’ sustanza niexfa ekwivalenti għal zokkor/iżoglukożju, bħala imposta bażika tal-produzzjoni għax-xiropp tal-inulina A u għax-xiropp tal-inulina B;
(f)
EUR 171 679 għal kull tunnellata ta’ sustanza niexfa ekwivalenti għal zokkor/iżoglukożju, bħall-imposta B fuq ix-xiropp tal-inulina B.”
Artikolu 3
L-Artikoli 1 u 2 tar-Regolament (KE) Nru 1686/2005 qed jinbidlu b’dan li ġej:
“Artikolu 1
L-imposti tal-produzzjoni fis-settur taz-zokkor għas-sena tas-suq 2004/2005 għandhom ikunu kif ġej:
(a)
EUR 12 638 għal kull tunnellata ta’ zokkor abjad bħala imposta bażika tal-produzzjoni għaz-zokkor A u għaz-zokkor B;
(b)
EUR 236 963 għal kull tunnellata ta’ zokkor abjad bħala impota B fuq iz-zokkor B;
(c)
EUR 5 330 għal kull tunnellata ta’ sustanza niexfa bħala imposta bażika tal-produzzjoni tal-iżoglukożju A u l-iżoglukożju B;
(d)
EUR 99 424 għal kull tunnellata ta’ sustanza niexfa bħall-imposta B fuq l-iżoglukożju B;
(e)
EUR 12 638 għal kull tunnellata ta’ sustanza niexfa ekwivalenti għal zokkor/iżoglukożju, bħala imposta bażika tal-produzzjoni għax-xiropp tal-inulina A u għax-xiropp tal-inulina B;
(f)
EUR 236 963 għal kull tunnellata ta’ sustanza niexfa ekwivalenti għal zokkor/iżoglukożju, bħall-imposta B fuq l-iżoglukożju B.
Artikolu 2
Għas-sena tas-suq 2004/2005, il-koeffiċjent provdut fl-Artikolu 16(2) tar-Regolament (KE) Nru 1260/2001 għandu jkun ta’ 0.25466 għar-Repubblika Ċeka, il-Latvja, il-Litwanja, l-Ungerija, il-Polonja, is-Slovenja u s-Slovakkja u 0.14911 għall-Istati Membri l-oħra.”
Artikolu 4
L-Artikolu 1 tar-Regolament (KE) Nru 164/2007 huwa mibdul b’dan li ġej:
“Artikolu 1
L-imposti tal-produzzjoni fis-settur taz-zokkor għas-sena tas-suq 2005/2006 għandhom ikunu kif ġej:
(a)
EUR 6 133 għal kull tunnellata ta’ zokkor abjad bħala imposta bażika tal-produzzjoni għaz-zokkor A u għaz-zokkor B;
(b)
EUR 2 726 għal kull tunnellata ta’ sustanza niexfa bħala imposta bażika tal-produzzjoni tal-iżoglukożju A u l-iżoglukożju B;
(c)
EUR 6 133 għal kull tunnellata ta’ sustanza niexfa ekwivalenti għal zokkor/iżoglukożju, bħala imposta bażika tal-produzzjoni għax-xiropp tal-inulina A u għax-xiropp tal-inulina B.”
Artikolu 5
Id-data ta’ stabbiliment, imsemmija fit-tieni subparagrafu tal-Artikolu 2(2) tar-Regolament (KE, Euratom)1150/2000, tal-imposti rretifikati skont dan ir-Regolament, għandha tkun mhux iktar tard mill-aħħar ġurnata tat-tieni xahar wara d-dħul fis-seħħ ta’ dan ir-Regolament.
Artikolu 6
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
L-Artikolu 1 għandu japplika mit-8 ta’ Ottubru 2003.
L-Artikolu 2 għandu japplika mill-15 ta’ Ottubru 2004.
L-Artikolu 3 għandu japplika mit-18 ta’ Ottubru 2005.
L-Artikolu 4 għandu japplika mit-23 ta’ Frar 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, it-3 ta’ Novembru 2009.

Labels: 3
17
19
15